CELEX: 32018D0491
Language: el
Date: 2018-03-21 00:00:00
Title: Εκτελεστική απόφαση (ΕΕ) 2018/491 της Επιτροπής, της 21ης Μαρτίου 2018, σχετικά με τη συμμόρφωση της κοινής πρότασης που υπέβαλαν τα ενδιαφερόμενα κράτη μέλη για την επέκταση του σιδηροδρομικού εμπορευματικού διαδρόμου Βόρειας Θάλασσας – Μεσογείου με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 1634]

23.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 81/23
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/491 ΤΗΣ ΕΠΙΤΡΟΠΉΣ
   της 21ης Μαρτίου 2018
   σχετικά με τη συμμόρφωση της κοινής πρότασης που υπέβαλαν τα ενδιαφερόμενα κράτη μέλη για την επέκταση του σιδηροδρομικού εμπορευματικού διαδρόμου Βόρειας Θάλασσας – Μεσογείου με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2018) 1634]
      
   
   (Τα κείμενα στην αγγλική, τη γαλλική και την ολλανδική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (1), και ιδίως το άρθρο 5 παράγραφος 6,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 παράγραφος 5 του κανονισμού (ΕΕ) αριθ. 913/2010, τα υπουργεία που είναι αρμόδια για τις σιδηροδρομικές μεταφορές στο Βέλγιο, τη Γαλλία, το Λουξεμβούργο, τις Κάτω Χώρες και το Ηνωμένο Βασίλειο απέστειλαν στην Επιτροπή επιστολή δήλωσης προθέσεων, η οποία παρελήφθη στις 14 Ιουνίου 2017. Η επιστολή δήλωσης προθέσεων υπεγράφη επίσης από την Ελβετία, η οποία συμμετέχει ήδη ως τρίτη χώρα στον εν λόγω σιδηροδρομικό εμπορευματικό διάδρομο δυνάμει του παραρτήματος του κανονισμού (ΕΕ) αριθ. 913/2010. Η επιστολή περιλαμβάνει πρόταση για την επέκταση του σιδηροδρομικού εμπορευματικού διαδρόμου Βόρειας Θάλασσας – Μεσογείου έως τη Γενεύη.
            
         
               (2)
            
            
               Η Επιτροπή εξέτασε την πρόταση που περιέχει η επιστολή δήλωσης προθέσεων, σύμφωνα με το άρθρο 5 παράγραφος 6 του κανονισμού (ΕΕ) αριθ. 913/2010 και κρίνει ότι η πρόταση είναι σύμφωνη με το άρθρο 5 του εν λόγω κανονισμού για τους λόγους που εκτίθενται κατωτέρω.
            
         
               (3)
            
            
               Στην πρόταση λαμβάνονται υπόψη τα κριτήρια που καθορίζονται στο άρθρο 4 του κανονισμού (ΕΕ) αριθ. 913/2010. Ο συνολικός αριθμός των χωρών τις οποίες αφορά ο διάδρομος παραμένει σταθερός στις έξι και πέντε από αυτές είναι κράτη μέλη της Ένωσης. Η γενική ευθυγράμμιση του διαδρόμου με τον διάδρομο του κεντρικού δικτύου Βόρεια Θάλασσα – Μεσόγειος παραμένει αμετάβλητη. Η προτεινόμενη επέκταση είναι συνεκτική με το δίκτυο ΔΕΔ-Μ και συνάδει με τις ακόλουθες απαιτήσεις: πλήρη εξηλεκτρισμό των σιδηροδρομικών γραμμών, τουλάχιστον σε φορτίο ανά άξονα 22,5 τόνους, ταχύτητα γραμμής 100 km/h και δυνατότητα κίνησης αμαξοστοιχιών μήκους 740 μέτρων.
            
         
               (4)
            
            
               Η μελέτη της αγοράς μεταφορών που περιλαμβάνεται στην επιστολή δήλωσης προθέσεων αναφέρει ότι η επέκταση αναμένεται να οδηγήσει σε αύξηση των όγκων διεθνών σιδηροδρομικών μεταφορών και σε στροφή από τις οδικές στις σιδηροδρομικές μεταφορές, διότι θα προσφέρει συντομότερη διαδρομή από και προς τους θαλάσσιους λιμένες της Γαλλίας στη Μεσόγειο Θάλασσα για εμπορεύματα και πρώτες ύλες που εισέρχονται στην Ελβετία ή εξέρχονται από αυτή, εξέλιξη που θα αποφέρει σημαντικά κοινωνικοοικονομικά οφέλη χάρη στη μείωση των ανθρακούχων εκπομπών και της κυκλοφοριακής συμφόρησης.
            
         
               (5)
            
            
               Η προτεινόμενη επέκταση είναι συνεκτική με τον στόχο της δημιουργίας ευρωπαϊκού σιδηροδρομικού δικτύου για ανταγωνιστικές εμπορευματικές μεταφορές. Με την επέκταση θα συνδεθούν βασικοί οικονομικοί τομείς της περιοχής της Γενεύης με σημαντικούς ευρωπαϊκούς θαλάσσιους λιμένες όπως το Άμστερνταμ, η Αμβέρσα, η Δουνκέρκη, η Μασσαλία, το Ρότερνταμ και το Zeebrugge, και, κατά συνέπεια, θα ενισχυθεί η διασύνδεση του δικτύου ΔΕΔ-Μ με την Ελβετία, η οποία αποτελεί βασική τρίτη χώρα.
            
         
               (6)
            
            
               Σύμφωνα με το άρθρο 5 παράγραφος 5 του κανονισμού (ΕΕ) αριθ. 913/2010, ζητήθηκε η γνώμη των διαχειριστών υποδομής και των ενδιαφερόμενων αιτούντων για την εν λόγω επέκταση.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 21 του κανονισμού (ΕΕ) αριθ. 913/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η πρόταση που περιλαμβάνεται στην επιστολή δήλωσης προθέσεων που παρελήφθη στις 14 Ιουνίου 2017 σχετικά με την επέκταση του σιδηροδρομικού εμπορευματικού διαδρόμου Βόρειας Θάλασσας – Μεσογείου έως τη Γενεύη, την οποία απέστειλαν στην Επιτροπή από κοινού τα υπουργεία που είναι αρμόδια για τις σιδηροδρομικές μεταφορές στο Βέλγιο, τη Γαλλία, το Λουξεμβούργο, τις Κάτω Χώρες, το Ηνωμένο Βασίλειο και την Ελβετία, είναι σύμφωνη με το άρθρο 5 του κανονισμού (ΕΕ) αριθ. 913/2010.
   Άρθρο 2
   Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών, στο Ηνωμένο Βασίλειο της Μεγάλης Βρετανίας και της Βόρειας Ιρλανδίας και στην Ελβετική Συνομοσπονδία.
   
      Βρυξέλλες, 21 Μαρτίου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 276 της 20.10.2010, σ. 22.